送羅制參
作者：李流謙
朝代：宋

paragraphs: 平生願識韓，一見屣履迎。
自揣何所持，徒有汗背驚。
下士公盛德，事賢我真情。
西南大幕府，控制七十城。
自公歸奏功，泰階夜光明。
上前論賓客，豈但丞冰衡。
况公天人學，根本敬與誠。
么麽見事功，萬物待生成。
三月漲桃花，鏡面江流平。
若爲化檣烏，親送帆檝行。
臨風嘿悽然，一紙聊寄聲。
上有字加餐，意重千金輕。
勿言暫暌闊，四海如弟兄。